Jüri Antsmaa

Jüri Antsmaa (aastani 1935 Jüri Hansmann; 28. oktoober 1891 Olustvere vald – 21. aprill 1942 Sevurallag, Sverdlovski oblast) oli eesti õpetaja, koolidirektor ja ühiskonnategelane.

 Elulugu ja perekond 
Jüri Antsmaa sündis Viljandimaal Olustvere vallas Aimla külas kolmelapselises taluperes. Tema isa Jaan oli väiketalunik. Ettevalmistuse õpetajakutseks sai ta Paide linnakooli pedagoogilistel kursustel.

Aastatel 1912–1913 töötas ta Holstre vallas Pirmastu vallakoolis, 1913. aastast Tarvastu kihelkonnakoolis.

1919–1920 osales ta vabadussõjas 3. diviisi lipnikuna. Eesti sõjamuuseumi ohvitseride andmekogu.

17. mail 1922 abiellus ta Marie Kingeriga (05.02.1896–21.06.1944). Marie oli Tarvastu vallast pärit väiketalupidaja tütar, kes töötas kassapidajana Tarvastu Ühispangas Mustlas. Marie oli Tarvastu perenaiste seltsi juhatuse liige ja kuulus Naiskodukaitse Tarvastu jaoskonna juhatusse.Tupits, K. Uurimistöö "Jüri Antsmaa elu ja tegevused". 

Jüri ja Marie Antsmaa peres oli kolm last. 10.04.1923 sündis poeg Arno, 16.04.1927 tütar Helgi ja 20.11.1930 poeg Jaano. Arno õpingud Tartu Pedagoogilises koolis jäid pooleli küüditamise tõttu. 

14.06.1941 küüditati Jüri Antsmaa koos perekonnaga. Kogunemiskohas lahutati Jüri perekonnast ja saadeti vangina Sverdlovski oblasti Sosva vangilaagrisse, kus algasid ülekuulamised. 21. märtsil 1942 mõisteti talle kõrgeim karistusmäär: mahalaskmine. NKVD toimikus süüdistati teda selles, et ta oli olnud 1925. aastal Kaitseliidu juht ja 1940. aastal Isamaaliidu abisekretär. Surmaotsus viidi täide 21.04.1942.Piir, E. (1995). Tarvastu kihelkond: Inimkaotused ja repressioonid alates 21. juunist 1940. Viljandi: Memento Viljandi osakond, Viljandimaa Muinsuskaitse Ühendus, Viljandi Muuseum.  

Marie saadeti 1941. aastal koos kolme lapsega Tomski oblastisse. Asumisel olles käis ta loata külas kasukaid õmblemas, et lapsi toita. Selle kuriteo eest saadeti ta 1943. aastal vangilaagrisse. Ta vabanes sealt 1944. aastal, kuid suri teel laste juurde. Poeg Arno mattis ema Griškino haigla kalmistule. 

Poeg Arno suri 08.02.1945 Tomski oblastis.1946. aastal jõudis Jaano tagasi kodumaale ja 1947. aastal pääses tagasi ka Helgi. 25.03.1949 küüditati Helgi ja Jaano uuesti Siberisse. 1954. aastal tulid õde ja vend koju tagasi, kus neid ootas vanaema. Helgi suri 26.08.1980 ja Jaano 27.12.2003.

Jüri Antsmaa ja tema Siberisse maetud pereliikmete mälestuskivi asub Tarvastu kalmistul.

 Töö õpetajana 
Jüri Antsmaa alustas õpetajatööd Pirmastu vallakoolis, kus ta töötas aastatel 1912–1913. Aastatel 1913–1931 töötas ta Tarvastu kihelkonnakoolis ning 1931–1941 oli ta Mustla alevi algkooli juhataja. 

Tarvastu kihelkonnakooli õpetajana sai Jüri Antsmaa laiemalt tuntuks. Kui otsustati avada kuueklassiline Mustla alevi algkool, valiti ta selle kooli esimeseks juhatajaks. Koos Jüri Antsmaaga töötasid Mustla alevi algkoolis õpetajad Õie Aru, Herman Pani (1938. aastani) ja Ants Ruut (1938–1940). Kool saavutas kiiresti hea maine ega jäänud alla kuulsale Tarvastu koolile.Kuld, M. Referaat "Mustla kooli juhataja Jüri Antsmaa".

Kool alustas tegutsemist 1931. aastal Posti tänava üürimajades 4 ja 44. 1934. aastal viidi kool täielikult üle Posti 44 majja. Tänu Jüri Antsmaa ettevõtlikkusele oli kool selle aja kohta suurepäraselt varustatud vajalike õppevahenditega. Vaatamata ruuminappusele olid koolil olemas nii raamatukogu kui ka vahendid poistele käsitöö õpetamiseks. 

Jüri Antsmaa õpetas 1.–6. klassile matemaatikat. Lisaks õpetas ta geograafiat, ajalugu ning poistele puutööd ja raamatuköitmist. Õpetajana oli ta tasakaalukas ja humoorikas. Teda peeti võimekaks matemaatikaõpetajaks, sest ta aitas õpilastel laduda matemaatikas nii tugeva aluspõhja, et sellega saadi hästi hakkama ka gümnaasiumis.

Jüri Antsmaa rajas Mustla koolis noorkotkaste ja kodutütarde organisatsiooni ja kandis nende eest hoolt, kuni Nõukogude okupatsioon need 1940. aastal likvideeris. Tema eestvedamisel pandi algus ka skautlusele.

A. Lättemäe kodu-uurimismaterjalidest on leitud, et 1923. aastal oli Jüri Antsmaa Tarvastu Õpetajate Ühingu liige koos selliste tuntud õpetajatega nagu David Birkenthal, Ado-Adamson-Aalde, Jaan Muni, Andres Lättemäe, Ado Rennit, Hendrik Adamson ja Ivar Suu.

Jüri Antsmaa initsiatiivil ehitati Mustla uus koolimaja, mis oli tollel ajal esimene ja ainuke moodne maja Mustlas ja kogu ümbruskonna moodsaim koolimaja keskkütte ja veevärgiga. Tema viimasel tööaastal kolis kool uude majja (praeguse Mustla Keskkooli vana maja).

Jüri Antsmaa kolleeg, Tarvastu Algkooli õpetaja Leida Soots, on iseloomustanud 1935. aastal Jüri Antsmaad järgmiselt: "Mustla linna koolmeistrite pere moodustavad kolm valitsejat eesotsas alati naeratava Jüri Antsmaaga. Otsese koolitöö kõrvalt harrastab "vägede ülemjuhataja" ametit kaitseliidu Tarvastu malevkonna päälikuna. Peab korras meeste väe ja kui vaja muutub pilviseks, lööb välku ja müristab ka kaitseliidu naispere äikeserikkas taevas, kuni paistma lööb päike ja rahu."

 Ühiskondlik tegevus 
Jüri Antsmaa paistis silma aktiivse tegevusega mitmetes organisatsioonides ja seltsides.

Ta oli Mustla alevi ja hiljem Mustla linna volikogu liige ning tegeles sealse elu probleemidega. 1925. aasta jaanuaris astus ta kaitseliitu ja oli seal kuni esimese juunini 1932. Alates 3. veebruarist 1934 oli ta Tarvastu malevkonna pealik, seejärel propagandapealik. Tema teenete kirjelduses on märgitud, et ta suutis malevkonda juhtida ja lagunemast hoida, kuni selleks veel võimalus oli, ja täitis eeskujulikult talle antud ülesandeid.

3.–25. aprillini 1935 oli ta Isamaaliidu Mustla osakonna kirjatoimetaja. 3.–5. aprillil 1940 valiti ta samasse juhtkonda abisekretäriks.

Aastatel 1933–1935 oli Jüri Antsmaa Tarvastu-Mustla Vabatahtliku Tuletõrje Ühingu esimees ning 1929–1940 Tarvastu avaliku raamatukogu juhataja.

Jüri Antsmaa oli kaitseliidu kohalik organisaator. 1935. aasta riigikantselei fondi säilikus on Jüri Antsmaa Teenetemärkide Komiteele esitatud kui malevkonna pealik, kellele annetada Kotkaristi V klassi teenetemärk.

27. augusti 1937. aasta  Sakalas on kirjas: "Temal [kaitseliidul] on endine Haridusseltsi raamatukogu, orkester, laulukoor ja ka sportiv noorus on moodustanud tema juurde oma spordiklubi j. n. e. Kaitseliidu tegevust juhib Tarvastu malevkonna päälikuna Mustla alevi algkooli juhataja Jüri Antsmaa. Et kaitseliit on omandanud nii suure tähtsuse Mustla ja Tarvastu seltskondlikus elus, see on tema teene."

Jüri Antsmaa võitles vabadussõjas pataljoni komandörina ning jutustas sellest vahel ka oma õpilastele.  

Jüri Antsmaa oli andekas kõnemees. Ta aitas organiseerida vabadussõjas langenud tarvastlaste mälestussamba rajamist Mustlas ja pidas selle avamisel kõne.

 Tunnustus 
 1938 – Kotkaristi V klassi teenetemärkJüri Antsmaa (president.ee)

 Viited 

 Välislingid 
 Eesti Kommunismiohvrid: https://www.memoriaal.ee/otsing/?q=antsmaa+j%C3%BCri+1891+1942&f=all

Kategooria:Eesti õpetajad
Kategooria:Viljandi maakonna pedagoogid
Kategooria:Vabadussõja veteranid
Kategooria:Kaitseliidu Sakala maleva liikmed
Kategooria:Eesti tuletõrjujad
Kategooria:Kotkaristi V klassi teenetemärgi kavalerid
Kategooria:Eesti represseeritud isikud
Kategooria:Sündinud 1891
Kategooria:Surnud 1942